शरद पवार के घर MVA की बैठक हुई, नाना पटोले ने कहा-हम महाराष्ट्र में भी जीतेंगे
Maharashtra MVA Meeting After Karnataka Election Result - कर्नाटक विधानसभा चुनाव में कांग्रेस ने 224 में से 135 सीटें जीती हैं। इसके एक दिन बाद शिवसेना नेता संजय राउत ने दावा किया है कि देश में मोदी लहर खत्म हो गई है।
कर्नाटक विधानसभा चुनाव में कांग्रेस ने 224 में से 135 सीटें जीती हैं। इसके एक दिन बाद शिवसेना नेता संजय राउत ने दावा किया है कि देश में मोदी लहर खत्म हो गई है। उन्होंने कहा कि अब हमारी बारी है, देश में अब हमारी लहर आने वाली है। शिवसेना नेता ने रविवार को मीडिया से बात करते हुए ये बातें कहीं।
उधर, कर्नाटक में कांग्रेस की जीत के बाद NCP चीफ शरद पवार के मुंबई स्थित आवास पर महाविकास अघाड़ी (MVA) के नेताओं की बैठक हुई। इसमें उद्धव ठाकरे, संजय राउत, नाना पटोले और अजित पवार जैसे कई दिग्गज नेता शामिल हैं।
बैठक के बाद महाराष्ट्र कांग्रेस अध्यक्ष नाना पटोले ने कहा कि कर्नाटक की जनता ने कांग्रेस को चुना है। इससे पता चलता है कि वे पीएम मोदी और गृह मंत्री अमित शाह के खिलाफ हैं।
उन्होंने कहा कि महाराष्ट्र में भी भ्रष्ट सरकार है, इसलिए आने वाले चुनाव में हम महाराष्ट्र में भी जीतेंगे। जो भी कर्नाटक का मुख्यमंत्री बनेगा, हम उसे पुणे में होने वाली अपनी 'वज्रमूठ' रैली में मदद करेंगे।
बैठक में 2024 के लोकसभा चुनाव के लिए रणनीति बनाई जा सकती है। मीडिया रिपोर्ट्स के मुताबिक बैठक में MVA नेताओं को कैमरे पर एक-दूसरे के खिलाफ बयानबाजी से बचने की सलाह दी जाएगी।
आदित्य ठाकरे केजरीवाल से मिले 
इस बैठक से पहले शिवसेना नेता और महाराष्ट्र के पूर्व मंत्री आदित्य ठाकरे ने रविवार को दिल्ली के मुख्यमंत्री अरविंद केजरीवाल से उनके दिल्ली स्थित आवास पर मुलाकात की। उनके साथ प्रियंका चतुर्वेदी और संजय सिंह भी मौजूद रहें।
दिल्ली सीएम ने आदित्य ठाकरे से मुलाकात की तस्वीरें ट्विटर पर शेयर कीं। उन्होंने कैप्शन लिखा कि आज अपने आवास पर आदित्य ठाकरे से देश की राजनीति पर चर्चा की।
संजय राउत ने कर्नाटक में कांग्रेस की जीत पर क्या कहा...
संजय राउत ने कहा कि देश में मोदी लहर खत्म हो गई है। जहां तक बजरंग बली की बात है तो उन्होंने चुनाव में निश्चित रूप से हिस्सा लिया, लेकिन उन्होंने जनता के साथ प्रचार किया और कांग्रेस जीत गई। इससे पता चलता है कि बजरंग बली बीजेपी के साथ नहीं बल्कि कांग्रेस के साथ थे।
नतीजे बताते हैं तानाशाही हार गई: राउत
शिवसेना नेता ने कहा कि कर्नाटक में कांग्रेस की जीत ने पूरे देश में पार्टी के लिए एक दरवाजा खोल दिया है। विधानसभा चुनाव के नतीजे बताते हैं कि तानाशाही हार गई है। हम कर्नाटक के लोगों को धन्यवाद देते हैं।
कर्नाटक विधानसभा चुनाव के लिए कांग्रेस ने अपने घोषणा पत्र में बजरंग दल पर बैन लगाने की घोषणा की थी। हिंदू संगठनों ने इसका कड़ा विरोध किया था। वहीं, बीजेपी ने इसे बजरंग बली से जोड़कर इस मुद्दे को चुनाव का मुद्दा बना लिया।
शिवसेना नेता बोले- क्या गृहमंत्री धमकियां दे रहे हैं?
संजय राउत ने अमित शाह के कांग्रेस को रिवर्स गियर सरकार बताने वाले बयान पर भी प्रतिक्रिया दी। उन्होंने कहा कि शाह ने कहा कि अगर कर्नाटक में बीजेपी हारती है, तो दंगे होंगे, लेकिन जीत के बाद कर्नाटक पूरी तरह से शांत है और जश्न मना रहा है। क्या देश के गृहमंत्री धमकियां दे रहे हैं?
शिवसेना नेता बोले कि शाह ने नवलगुंड रैली ने कहा था कि एक तरफ राहुल गांधी के नेतृत्व में कांग्रेस है और दूसरी तरफ प्रधानमंत्री मोदी के नेतृत्व में भाजपा है। जनता को तय करना है कि आप मोदी के नेतृत्व वाली डबल इंजन सरकार चाहते हैं, जो राज्य को आगे ले जाएगी या फिर कांग्रेस की रिवर्स गियर सरकार, जो कर्नाटक को पीछे ले जाएगी। जनता ने अपना फैसला दे दिया है। ठीक यही 2024 के लोकसभा चुनाव में भी होने जा रहा है।
बता दें कि कर्नाटक में 224 सीटों पर 10 मई को रिकॉर्ड 72.68% वोटिंग हुई थी। 13 मई को आए नतीजों में कांग्रेस ने 135 सीटों पर जीत दर्ज की। बीजेपी को 66 सीटें, जेडीएस को 19 सीटें और अन्य के हिस्से सिर्फ 4 सीटें आईं। जनता दल-सेक्युलर (JDS) को 19 सीटों पर जीत मिली थी। निर्दलीयों ने दो सीटें जीती हैं जबकि कल्याण राज्य प्रगति पक्ष और सर्वोदय कर्नाटक पक्ष ने एक-एक सीट जीती है। पढ़ें पूरी खबर...
कर्नाटक विधानसभा चुनाव के नतीजों से जुड़ी अन्य खबरें भी पढ़ें...
डीके या सिद्धारमैया, कर्नाटक का CM कौन, मुस्लिमों से रिजर्वेशन का वादा करने वाली कांग्रेस हिट, बजरंगबली-हिंदुत्व वाली BJP फ्लॉप क्यों
कर्नाटक विधानसभा चुनाव में कांग्रेस ने 224 में से 135 सीटें जीतकर बहुमत हासिल कर लिया है। BJP को 66, JD(S) को 19 और अन्य को 4 सीटें मिली हैं। रिजल्ट साफ है, पर कांग्रेस और BJP दोनों के लिए आने वाला वक्त आसान नहीं होने वाला। दो सवाल सीधे हैं, पहला BJP हारी क्यों? और दूसरा कि कांग्रेस में CM कौन होगा। पढ़ें पूरी खबर...